[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.5.2008

COM(2008) 244 окончателен

Предложение за

РЕШЕНИЕ НА СЪВЕТА

за изменение на предложението за решение на Съвета относно подписването и сключването от Европейската общност на Международното споразумение за кафето от 2007 г.

(представено от Комисията)

ОБЯСНИТЕЛЕН МЕМОРАНДУМ

На 27 март 2008 г. Комисията прие предложение за решение относно подписването и сключването от Европейската общност на Международното споразумение за кафето от 2007 г. Документът на Комисията е с референтен номер COM(2008)157 окончателен. Той бе предаден на Съвета за приемане.

Трябва да се отбележи обаче, че в член 40, параграф 4 от Международното споразумение за кафето от 2007 г. са предвидени специални разпоредби относно позицията на Европейската общност и депозирането на официална декларация, с която се потвърждава упражняването на изключителната компетенция.

Имайки предвид, че тази декларация за компетенция не бе част от вече одобреното предложение, необходимо е предложението да бъде допълнено така, че Съветът да може да вземе решение по цялостната процедура на подписване и сключване от името на Европейската общност.

Целта на настоящото предложение е да се измени актът, който се съдържа в документ COM(2008)157 окончателен, който бе предмет на първата процедура, за да бъде приложена декларацията за компетенция съгласно член 40, параграф 4 от споразумението и вследствие на това текстът на член 2 да бъде изменен. Въпреки че в член 1 на вече одобрената версия не се споменава за подписването на Международното споразумение за кафето, тази препратка също се добавя.

Тъй като на 19 май 2008 г. в Лондон ще се състои официална церемония, желателно е Общността да бъде в състояние да подпише и да депозира инструмента за одобрение, включително декларацията за компетенция, на същата тази дата.

Поради тази причина се прави искане за ускорена процедура, за да може Съветът да вземе решение преди тази дата.

Предложение за

РЕШЕНИЕ НА СЪВЕТА

за изменение на предложението за решение на Съвета относно подписването и сключването от Европейската общност на Международното споразумение за кафето от 2007 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея от него,

като взе предвид предложението на Комисията,

като има предвид, че:

(1) Член 40, параграф 4 от Международното споразумение за кафето от 2007 г. предвижда да се депозира при депозитаря декларация от Европейската общност, в която се потвърждава изключителната ѝ компетенция по въпросите, уредени със споразумението.

(2) Чрез предложението, съдържащо се в документ COM(2008)157 окончателен, на Съвета бе предложено да одобри Международното споразумение за кафето от 2007 г., без да бъде приложена посочената декларация.

(3) Следователно е необходимо да се измени предложението, съдържащо се в документ COM(2008)157 окончателен, за да бъде включена посочената декларация и да се внесат несъществени изменения.

(4) Посредством включването на декларацията Европейската общност ще може да приключи процедурата по подписване и одобрение на Международното споразумение за кафето от 2007 г. в най-кратък срок,

РЕШИ:

Член 1

Член 1 от предложението, съдържащо се в документ COM(2008)157 окончателен, се изменя, както следва:

„Международното споразумение за кафето от 2007 г. се подписва и одобрява от името на Европейската общност. Текстът на споразумението е приложен към настоящото решение.“

Член 2

Член 2 от предложението, съдържащо се в документ COM(2008)157 окончателен, се изменя, както следва:

„Председателят на Съвета е упълномощен да определи до 31 август 2008 г. лицето, което е оправомощено да подпише споразумението и да депозира при депозитаря инструмента за одобрение от името на Общността, придружен от декларацията за компетенция, която се намира като приложение към настоящото решение, съгласно член 40 от споразумението.“

Съставено в Брюксел на […] година.

За Съвета:

Председател

ПРИЛОЖЕНИЕ

ДЕКЛАРАЦИЯ ОТ ЕВРОПЕЙСКАТА ОБЩНОСТ СЪГЛАСНО ЧЛЕН 40, ПАРАГРАФ 4 ОТ МЕЖДУНАРОДНОТО СПОРАЗУМЕНИЕ ЗА КАФЕТО ОТ 2007 Г.

Съгласно член 40, параграф 4 от Международното споразумение за кафето от 2007 г. настоящата декларация посочва компетенциите, прехвърлени на Общността от нейните държави-членки по въпросите, уредени със споразумението.

Европейската общност декларира, че съгласно Договора за създаване на Европейската общност въпросите, уредени със споразумението, са от изключителната компетенция на Европейската общност по силата на общата търговска политика и поради тази причина държавите-членки няма да ратифицират споразумението.